Karabus dalk binnekort tuis | Maroela Media
Prof. Cyril Karabus kan moontlik binnekort toestemming ontvang om die Verenigde Arabiese Emirate te verlaat en na Suid-Afrika terug te keer.
Michael Bagraim, Karabus se prokureur in Kaapstad, het aan die Cape Argus gesê aanklaers het vir die eerste keer aangedui dat hulle sy hofsaak wil afhandel. "Ons prokureurs, in konsultasie met die aanklaers, het gesê hulle glo alles sal teen Dinsdag afgehandel wees," het Bagraim gesê.
Die 78-jarige pediatriese onkoloog word sedert 18 Augustus in die VAE aangehou nadat hy in absentia gevonnis is vir die dood van 'n meisie van Yemen wat hy in 2002 vir leukemie behandel het. Hy is onlangs van alle aanklagte vrygespreek, maar kon nie die land verlaat nie, aangesien 'n staatsaanklaer appèl aangeteken het teen die uitspraak.
Volgens die berig sal hy Dinsdag in die Abu Dhabi-hof verskyn.
"Die staatsaanklaers sal moet aandui waarom hulle appèl aanteken. Indien hulle wel appèl wil aanteken, gaan hulle die redes daarvoor moet verskaf," het Bagraim bygevoeg. "Ons prokureurs is oortuig dat hy teen Woensdag na Suid-Afrika sal kan terugkeer en ons hoop dit is wel die geval."
Die Raad vir Gesondheidsberoepe in Suid-Afrika (HPCSA) en ander internasionale verenigings het 'n beroep gedoen op die VAE dat Karabus vrygelaat moet word.